DA Den Europæiske Unions Tidende CE 78/400

(2004/C 78 E/0422)

SKRIFTLIG FORESPØRGSEL E-2211/03

af Claude Moraes (PSE) til Kommissionen

(2. juli 2003)

Om: Fremskridt i Thessaloniki med hensyn til asylspørgsmålet

Kan Kommissionen redegøre for sine synspunkter med hensyn til de fremskridt, der blev gjort i asylspørgsmålet på topmødet i Thessaloniki, og Det Forenede Kongeriges forslag om enten at etablere såkaldte »beskyttelseszoner«, hvor flygtningene kan søge om asyl, eller lukke grænserne til de flygtninge-producerende lande?

Svar afgivet på Kommissionens vegne af António Vitorino

(25. juli 2003)

Kommissionen beklager, at fristen (juni 2003) for vedtagelse af et rådsdirektiv om fastsættelse af minimumsstandarder for anerkendelse af tredjelandsstatsborgere og statsløse som flygtninge, eller som personer, der af anden grund behøver international beskyttelse (1), som blev forelagt på Det Europæiske Råd i Sevilla den 21. og 22. juni 2002, ikke er blevet overholdt. Den er derfor glad for, at Det Europæiske Råd i Thessaloniki bekræftede, at det var fast besluttet på at vedtage forslaget inden udgangen af 2003. Kommissionen er også tilfreds med, at det blev bekræftet, at også rådsdirektivet om asylprocedurer ville blive vedtaget inden udgangen af 2003.

Kommissionen er helt enig med EU's stats- og regeringschefer i, at det er vigtigt hurtigt at få afsluttet første fase i udarbejdelsen af et fælles europæisk asylsystem. Kommissionen vil i samarbejde med formandsskabet og medlemsstaternes delegationer sikre, at fristen overholdes. Kommissionen og Rådet er også blevet opfordret til at undersøge mulighederne for at styrke asylprocedurerne yderligere for at fremme behandlingen af mennesker som ansøger om beskyttelse uden at have status som international flygtning.

Kommissionen er glad for anmodningen om at undersøge samtlige parametre, der kan bidrage til at sikre en mere regulær og kontrolleret indrejse i EU af personer med behov for international beskyttelse, og metoder, hvorved man kan øge kapaciteten til at yde beskyttelse i oprindelsesområderne. Der vil på Rådets anmodning blive forelagt en omfattende rapport inden juni 2004. Kommissionen vil ved udarbejdelse af rapporten tage udgangspunkt i »meddelelsen om den fælles asylpolitik og agendaen for beskyttelse« (2) fra marts 2003 og »meddelelsen om vejen til lettere tilgængelige samt mere retfærdige og styrede asylsystemer« (3) fra juni 2003.

Kommissionen har ikke glemt konklusion nr. 11 i konklusionerne om migration og udvikling, som blev vedtaget af Rådet (almindelige anliggende og eksterne forbindelser) den 19. maj 2003, hvori den blev opfordret til at 1) undersøge, hvordan man kan styrke modtagelseskapaciteten i udviklingslandene og tage højde for deres finansielle og institutionelle kapacitet og for det faktum, at flygtninge kan lægge et stort pres på deres sociale og politiske strukturer, 2) se nærmere, hvordan man kan anvende udviklingssamarbejde til at finde holdbare løsninger for flygtninge, for frivillige hjemrejser og reintegrering samt lokal integration og 3) udarbejde konkrete forslag til, hvordan hjælpen kan bruges til at hjælpe flygtninge i området og bekæmpe fattigdommen i værtslandets lokalsamfund. Kommissionen vil i den forbindelse være særlig opmærksom på gennemførelsen af FN's Højkommissariat for flygtninges agenda for beskyttelse, som blev vedtaget i oktober 2002 med henblik på at styrke og modernisere den internationale beskyttelse og fokusere på tre områder: adgang til beskyttelse, holdbare løsninger og bedre ansvarsdeling med tredjelande.

Kommissionen har i sine forskellige meddelelser understreget, at der er behov for et retsgrundlag for virkelig at kunne anvende budgetposten »samarbejde med tredjelande på migrationsområdet (B7-667)«. Kommissionen har forelagt et forslag til Europa-Parlamentets og Rådets forordning om oprettelse af et program for finansiel og teknisk bistand til tredjelande på migrations- og asylområdet (4). Kommissionen anbefaler, at Europa-Parlamentet behandler forslaget så hurtigt som muligt.

(1) EFT C 51 E af 26.2.2002.

(2) KOM(2003) 152 endelig udg.

(3) KOM(2003) 315 endelig udg.

(4) KOM(2003) 355 endelig udg.